เงินทุนสำรองเพิ่ม 4.6หมื่นล้านบาท
ธปท.รายงานฐานะเงินทุนสำรองระหว่างประเทศสัปดาห์นี้เพิ่มกระฉุด 1,500 ล้านเหรียญสหรัฐหรือประมาณ 4.6 หมื่นล้านบาท คาดเป็นผลจากธปท.เพิ่มการแทรกแซงเงินบาทแข็งค่า
24 ก.ย. 2553

ธปท.รายงานฐานะเงินทุนสำรองระหว่างประเทศสัปดาห์นี้เพิ่มกระฉุด 1,500 ล้านเหรียญสหรัฐหรือประมาณ 4.6 หมื่นล้านบาท คาดเป็นผลจากธปท.เพิ่มการแทรกแซงเงินบาทแข็งค่า 
ธนาคารแห่งประเทศไทย (ธปท.) รายงานฐานะทุนสำรองระหว่างประเทศล่าสุด ณ วันที่ 17 ก.ย.ปีนี้อยู่ที่ระดับ 1.591 แสนล้านเหรียญสหรัฐ หรือประมาณ 4.9 ล้านล้านบาท เพิ่มขึ้นจากสัปดาห์ก่อนหน้า 1,500 ล้านเหรียญสหรัฐ หรือประมาณ 4.6 หมื่นล้านบาท หากคิดอัตราแลกเปลี่ยนที่ระดับ 30.70 บาท/เหรียญสหรัฐ ตามอัตราแลกเปลี่ยนเฉลี่ยในปัจจุบัน จากสัปดาห์ก่อนหน้าอยู่ที่ระดับ 1.576 แสนล้านเหรียญสหรัฐ หรือประมาณ 4.86 ล้านล้านบาท
ส่วนฐานะสุทธิสัญญาการซื้อขายเงินตราต่างประเทศล่วงหน้า(Forward) อยู่ที่ระดับ 1.25 หมื่นล้านเหรียญสหรัฐ เพิ่มขึ้น 800 ล้านเหรียญสหรัฐ จากสัปดาห์ก่อนหน้าที่ 1.17 หมื่นล้านเหรียญสหรัฐ 
แหล่งข่าวจากธนาคารพาณิชย์แห่งหนึ่ง เปิดเผยว่า สาเหตุที่สัปดาห์นี้ทุนสำรองเพิ่มขึ้นค่อนมากจากสัปดาห์ก่อน น่าจะเป็นผลมาจากการที่ธปท.เพิ่มน้ำหนักการเข้าแทรกแซงเงินบาทแข็งค่า ด้วยการซื้อเงินเหรียญสหรัฐจากตลาดเข้าเก็บในทุนสำรองระหว่างประเทศเพิ่มขึ้น จากสัปดาห์ก่อนหน้านี้ที่ถูกวิจารณ์จากตลาดค่อนข้างมากว่าเข้าพยุงเงินบาทน้อยเกินไป
ทั้งนี้ ฐานเงินหรือปริมาณเงินสดหมุนเวียนในระบบมีจำนวน 1.008 ล้านล้านบาท ลดลง 3.08 หมื่นล้านบาท จากสัปดาห์ก่อนหน้าที่มี 1.039 ล้านล้านบาท โดยปริมาณเงินสดลดลงสวนทางกับภาวะเศรษฐกิจฟื้นตัว